Zaini Mun'im

K.H. Zaini Mun'im bin Abdul Mun'im bin Mudarik bin Ismail, lahèr è taon 1906 è Mekkasân - sèdhâ tangghâl 26 Juli 1976 è Probolinggo bâkto omor 70 taon. Zaini Mun'im panèka olama' bân pamaddhek bân pangaso lu-ghâllu Pondhuk Pesantren Nurul Jadid, Paiton, Probolinggo.

 Kaoḍi'ân Awwâl 
Nyama kènè'en Zaini Mun'im panèka Abdul Mughni. Sajjhâk lahèr, masyarakat Ghâlis ampon anḍi' pangarep sè tèngghi ḍâ' Zaini Mu'im. Hal ka'ḍinto karana Zaini Mun'im panèka ghi' anḍi' ḍârâ bangsawan tor olama', sè anḍi' komitmen ḍâ' nèlai-nèlai Islam, lèbât jhâlur ramana otabâ èbhuna. Lebbi-lebbi, manabi èrontot, silsilana kantos ḍâ' Nabi Muhammad saw. lèbât Bhindhârâ Sa'ud.

Ḍâri jhâlur ramana, Zaini Mun'im panèka potrana K.H. Abdul Mun'im. Sabâtara Kèyaè Abdul Mun’im panèka potrana Kiai Mudarik. Kèyaè Mudarik dhibi’ panèka potra numer 4 ḍâri Kèyaè Ismail, katoronan kapèng ḍuwâ' panerros Pondhuk Kembang Kuning è Mekkasân. Kèyaè Ismail panèka panakanna Kèyaè Mahalli, sè maddhek Pasantren Kembang Kuning, sè è taon 619 M èyangka' dhâddhi potra kala'an Kèyaè Mahalli. Kaèna kèyaè Ismail panèka kèyaè Nuruddin Ghunong Tèngghi Pakong, katoronan (ḍâri ghâris katoronan kèyaè Bâto Ampar Wètan) Bhindârâ Saud, alias Temenggung Tirtonegoro, Aḍipati Songennep sè jhughân toronanna Pangèran Ketandur, otabâ kompoyya Sunan Kudus.

Ḍâri ghâris èbhuna, Zaini Mun'im panèka katoronan ḍâri rato-rato Mekkasân lèbât K.H. Bujuk Azhar (Rato Sidabulangan), pangobâsa kraton Mekkasân, Madhurâ. Èbhuna Zaini Mun'im asalla panèka ḍâri dhisa Palèsangghâr, Kacamatan Paghântennan, Mekkasân, Madhurâ. Kaoḍi'ân kalowargana kalonta mènangka kalowarga santrè.

È taon 1937, Zaini Mun'im akabin sareng panakanna kèyaè Abdul Madjid Bhânyuanyar, Nyai Nafi’ah. Ḍâri pakabinan panèka, Zaini Mun'im èbherkatè potra lakè’ ennem bân potra bine’ sèttong.

 Sombher